Broj: 711-I-608-M-25/21-02-12

Zagreb, 12. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Tihomira Đurasa, općinskog načelnika Općine Brckovljani,** za davanjem mišljenja Povjerenstva, na 118. sjednici, održanoj 12. ožujka 2021., daje sljedeće

**MIŠLJENJE**

**I. Sukladno odredbama ZSSI-a, nema zapreke da Općina Brckovljani, u kojoj dužnost općinskog načelnika obnaša dužnosnik Tihomir Đuras, po Javnom natječaju za predlaganje javnih potreba u sportu Općine Brckovljani dodijeli sredstva udruzi „Lovačko društvo Sokol Stančić", u kojoj je dužnosnik član Upravnog odbora.**

**II. U cilju učinkovitog očuvanja integriteta i vjerodostojnosti dužnosnika te očuvanja povjerenja građana u tijelo javne vlasti, upućuje se dužnosnik da povodom okolnosti koja se navodi u točki I. izreke ovog Mišljenja donese odluku kojom će se izuzeti iz svake daljnje procedure i postupka vezano za eventualnu dodjelu sredstava udruzi čiji je član Upravnog odbora ta da za isto ovlasti svog zamjenika. Također upućuje se dužnosnik da o donošenju i razlozima donošenja odluke o izuzimanju upozna javnost objavom na internetskoj stranici Općine, kao i da o istom upozna predsjednika i članove Općinskog vijeća.**

Obrazloženje

U Povjerenstvu je 9. ožujka 2021. pod brojem 711-U-920-M-25/21-01-5 zaprimljen zahtjev za mišljenjem dužnosnika Tihomira Đurasa, općinskog načelnika Općine Brckovljani,povodom kojeg se vodi predmet broj M-25/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona te je stoga dužnosnik Tihomir Đuras povodom obnašanja dužnosti općinskog načelnika Općine Brckovljani obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je 12.01.2021. temeljem osiguranih sredstava u Proračunu Općine Brckovljani za 2021. donio Plan raspisivanja natječaja Općine Brckovljani za financiranje javnih potreba iz područja sporta, kulture i socijalne skrbi za 2021. godinu.

Temeljem prethodnog Plana dužnosnik je donio Odluke o raspisivanju javnog poziva za financiranje javnih potreba u sportu, kulturi i socijalnoj skrbi i imenovanju povjerenstava za ocjenjivanje prijavljenih programa i/ili projekata javnih potreba Općine Brckovljani za 2021. godinu te je objavio Javne natječaje za predlaganje javnih potreba u sportu, kulturi i socijalnoj skrbi za 2021. godinu, koji su bili otvoreni od 18.01.2021. do 19.02.2021., navodi.

Prethodno navedeni postupak se provodi temeljem Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15) te Pravilnika o financiranju javnih potreba Općine Brckovljani („Službeni glasnik Općine Brckovljani" broj 11/16). Na javne natječaje su se mogle javiti udruge i neprofitne organizacije te pravne i fizičke osobe sa sjedištem/prebivalištem u Općini Brckovljani i osobe koje djeluju u interesu općine i imaju članove i korisnike s područja Općine Brckovljani, dodaje dužnosnik.

Nakon isteka roka za dostavu prijava na javne natječaje, imenovano povjerenstvo za ocjenjivanje prijavljenih programa i/ili projekata je otvorilo prijave te na obrascu procijenilo kvalitetu prijavljenih programa/projekata prijavitelja i sastavilo prijedloge odluka o odabiru programa/projekata i visini financijske potpore.

Dužnosnik navodi da je utvrdio da se na Javni natječaj za predlaganje javnih potreba u sportu Općine Brckovljani za 2021., KLASA: 620-01/21-01/01; URBROJ: 238/04-21-2 od 18.01.2021. prijavila udruga „Lovačko društvo Sokol Stančić", čiji je član Upravnog odbora od 2005. (isto je naveo u izvješću o imovinskom stanju), s projektom „Čišćenje okoliša od glomaznog otpada u šumama Općine Brckovljani", te je povjerenstvo utvrdilo da projekt zadovoljava i prijedlog je povjerenstva dodjela od 5.000,00 kuna financijske potpore za 2021.

S obzirom na prethodno navedenu situaciju, dužnosnik moli mišljenje Povjerenstva o daljnjem postupanju, budući da udruga djeluje na području Općine Brckovljani od 1998. i njeni članovi su lovci koji sudjeluju u uzgoju, zaštiti, lovu i korištenju divljači koje uz gospodarsku funkciju obuhvaća i funkciju zaštite i očuvanja biološke i ekološke ravnoteže prirodnih staništa divljači, njegovanju lovačke etike i običaja te zaštita prirode i ljudskog okoliša, te se financiraju iz Proračuna Općine Brckovljani dugi niz godina, te dužnosnik navodi da smatra da ne bi bilo korektno da se ne dodijeli financijska potpora, budući da je povjerenstvo ocijenilo da njihova prijava i projekt zadovoljavaju uvjete iz javnog natječaja, a on kao dužnosnik nije sudjelovao u ocjenjivanju kvalitete programa niti utvrđivanja prijedloga visine financijske potpore.

Uvidom u izvješća o imovinskom stanju dužnosnika koja je podnio, kako povodom stupanja na dužnost, 30. rujna 2020., tako i povodom promjene, 10. prosinca 2020., Povjerenstvo je utvrdilo da je dužnosnik u oba izvješća naveo članstvo u Upravnom odboru udruge „Lovačko društvo Sokol Stančić“, OIB: 78180232646, s danom učlanjenja 1. siječnja 2005.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Nadalje, dužnosnici sukladno članku 5. stavku 1. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su dužnsnici osobno odgovorni prema tijelu ili građanima koji su ih imenovali ili izabrali, dok je stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Prema stavku 4. građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iako ne provodi postupak ocjene predloženih programa u postupku dodjele sredstava udrugama od strane Općine Brckovljani, već to čini posebno povjerenstvo, dužnosnik Tihomir Đuras u obnašanju dužnosti općinskog načelnica Općine Brckovljani donosi odluku, povodom prijedloga povjerenstva, kojom se utvrđuje pravo na dodjelu sredstava.

Kada se nađe u situaciji odlučivati o dodjeli sredstava Općine Brckovljani udruzi u kojoj je dužnosnik član Upravnog odbora, može se pojaviti pitanje nepristranosti dužnosnika, obzirom na navedenu povezanost s predmetnom udugom. S druge strane, navedena udruga ne može biti isključena od dodjele sredstava samo zbog ove okolnosti, već treba biti u mogućnosti pod jednakim uvjetima sudjelovati u javnom natječaju kao i sve druge udruge te u konačnici i ostvariti pravo na dodjelu sredstava Općine Brckovljani.

Dužnosnik je u obnašanju javne dužnosti prije svega pozvan štititi javni interes te postupati na način kojim čuva vlastitu vjerodostojnost i dostojanstvo povjerene mu dužnosti te povjerenje građana, odnosno kojim jača povjerenje u objektivnost i nepristranost odluka koje donosi.

Stoga je, u svrhu pravilnog upravljanja ovom situacijom te preveniranja negativne percepcije da su navedenoj udruzi dodijeljena sredstva jer je dužnosnik član Upravnog odbora te iste udruge, što može dovesti u sumnju njegovu objektivnost i nepristranost, dužnosnik dužan okolnost navedene povezanosti s udrugom deklarirati na internetskoj stranici Općine Brckovljani, kao i izuzeti se od poduzimanja bilo koje radnje u postupku dodjele sredstava koje je u obnašanju predmetne dužnosti ovlašten (odlučivanje, sklapanje ugovora o dodjeli sredstava) i za to ovlastiti svog zamjenika te o tome također upoznati javnost na isti način. Također upućuje se dužnosnik da o donošenju i razlozima donošenja odluke o izuzimanju upozna predsjednika i članove Općinskog vijeća.

Pravovremenim deklariranjem navedene okolnosti osobama koje poduzimaju radnju u navedenim postupcima osigurava se stroža kontrola zakonitosti u pogledu ispunjavanja propisanih uvjeta te se jača povjerenje građana u objektivnost i transperentnost provedenog postupka, kako bi se izbjegla situacija u kojoj bi mogao nastati dojam da je dužnosnik koristio obnašanje javne dužnosti kako bi postigao korist za udrugu s kojom je povezan.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Tihomir Đuras, elektroničkom dostavom
2. Objava na internetskoj stranici Povjerenstva
3. Pismohrana